പ്രധാനമന്ത്രിയുടെ യു.എസ് സന്ദര്ശനം തുടങ്ങി ന്യൂഡല്ഹി: മൂന്നു ദിവസത്തെ സന്ദര്ശനത്തിനായി പ്രധാനമന്ത്രി നരേന്ദ്രമോദി യു.എസിലെത്തി. 24ന് ക്വാഡ് സമ്മേളനത്തിലും 25ന് ഐക്യരാഷ്ട്ര ജനറല് അസംബ്ളിയുടെ 76ാം സെഷനിലും പങ്കെടുക്കുന്ന മോദി യു.എസ് പ്രസിഡന്റ് ജോ ബൈഡന്, വൈസ് പ്രസിഡന്റ് കമലാഹാരിസ് എന്നിവരുമായി കൂടിക്കാഴ്ച നടത്തും. അമേരിക്കന് പ്രസിഡന്റ് ജോ ബൈഡന്റെ ക്ഷണപ്രകാരമാണ് പോകുന്നതെന്ന് യാത്രയ്ക്ക് മുമ്ബ് നല്കിയ സന്ദേശത്തില് മോദി പറഞ്ഞു. യു.എസുമായുള്ള സമഗ്രവും ആഗോള തന്ത്രപരവുമായ പങ്കാളിത്തം ശക്തിപ്പെടുത്താനും പ്രധാന പങ്കാളികളായ ജപ്പാനും ആസ്ട്രേലിയയുമായി ആഗോള പ്രശ്നങ്ങളില് സഹകരണം വര്ദ്ധിപ്പിക്കാനുമുള്ള അവസരമാണ് യു.എസ് സന്ദര്ശനമെന്ന് പ്രധാനമന്ത്രി ചൂണ്ടിക്കാട്ടി. യു.എസ്. പ്രസിഡന്റ് ബൈഡനുമായി പരസ്പര താത്പര്യമുള്ള പ്രാദേശിക, ആഗോള പ്രശ്നങ്ങള് ചര്ച്ച ചെയ്യും. വൈസ് പ്രസിഡന്റ് കമല ഹാരിസിനെ കാണാനും രണ്ട് രാജ്യങ്ങള് തമ്മിലുള്ള ശാസ്ത്ര സാങ്കേതിക മേഖലയിലെ അടക്കം സഹകരണത്തിനുള്ള അവസരങ്ങള് വിപുലപ്പെടുത്താനും ആഗ്രഹിക്കുന്നു. ക്വാഡ് ഉച്ചകോടിയില് പങ്കെടുക്കാന് എത്തുന്ന ആസ്ട്രേലിയന് പ്രധാനമന്ത്രി സ്കോട്ട് മോറിസണ്, ജപ്പാന് പ്രധാനമന്ത്രി യോഷിഹിഡോ സുഗ എന്നിവരുമായി ഉഭയകക്ഷി ബന്ധങ്ങള് സംബന്ധിച്ചും പ്രാദേശികവും ആഗോളവുമായ വിഷയങ്ങളിലും ചര്ച്ച നടത്തും. ഈ വര്ഷം മാര്ച്ചില് നടന്ന വെര്ച്വല് ഉച്ചകോടിയുടെ ഫലങ്ങള് വിലയിരുത്താനും ഇന്തോപസഫിക് മേഖലയെക്കുറിച്ചുള്ള പരസ്പരമുള്ള കാഴ്ചപ്പാടുകള് അടിസ്ഥാനമാക്കി ഭാവി ഇടപെടലുകള് ചര്ച്ച ചെയ്യാനുമുള്ള അവസരമാണ് ക്വാഡ് ഉച്ചകോടിയെന്ന് പ്രധാനമന്ത്രി ചൂണ്ടിക്കാട്ടി. കൊവിഡ് മഹാമാരി , ഭീകരവാദ വിരുദ്ധ പോരാട്ടത്തിന്റെ ആവശ്യകത, കാലാവസ്ഥാ വ്യതിയാനം, മറ്റ് പ്രധാന പ്രശ്നങ്ങള് എന്നിവ ഐക്യരാഷ്ട്രസഭയിലെ പ്രസംഗത്തില് സൂചിപ്പിക്കുമെന്നും പ്രധാനമന്ത്രി പറഞ്ഞു. വിദേശകാര്യമന്ത്രി എസ്. ജയശങ്കര്, ദേശീയ സുരക്ഷാ ഉപദേഷ്ടാവ് അജിത് ഡോവല്, വിദേശകാര്യ സെക്രട്ടറി ഹര്ഷ് വി. ശൃംഗ്ള എന്നിവരുള്പ്പെട്ട ഉന്നതതല സംഘവും മോദിക്കൊപ്പമുണ്ട്. യാത്ര പാകിസ്ഥാന് വഴി പ്രധാനമന്ത്രി നരേന്ദ്രമോദിയുടെ യു.എസ് യാത്രയ്ക്ക് ഉപയോഗിച്ചത് പ്രത്യേക വി.വി.ഐ.പി വിമാനമായ എയര് ഇന്ത്യാ 1 ബോയിംഗ് ബി777 വിമാനം. വ്യോമസേനയുടെ ഡല്ഹി പാലം ടെക്നിക്കല് എയര്ബേസില് നിന്ന് ഇന്നലെ രാവിലെ പറന്നുയര്ന്ന വിമാനം 15 മണിക്കൂര് നിറുത്താതെ പറന്നാണ് യു.എസിലെത്തിയത്. അഫ്ഗാനിസ്ഥാനില് വിമാന പാത അടച്ചതിനാല് എയര് ഇന്ത്യാ1ന് പാകിസ്ഥാന് വഴി ചുറ്റി പറക്കേണ്ടി വന്നു. പ്രധാനമന്ത്രിയുടെ വിമാനത്തിന് പാകിസ്ഥാന് അനുമതി നല്കിയതും ശ്രദ്ധേയമായി. 2019ല് ജമ്മുകാശ്മീരിന്റെ പ്രത്യേക പദവി എടുത്ത കളഞ്ഞ ശേഷം രാഷ്ട്രപതിക്കും പ്രധാനമന്ത്രിക്കും പാകിസ്ഥാന് യാത്രാനുമതി നിഷേധിച്ചിരുന്നു.